### Beslutningstema

I denne sag skal der tages stilling til vedtagelse af tillæg 9 for Spildevandsplan 2018-2027. Tillægget omhandler en revision af de områder, der er planlagt til separatkloakering i Skærbæk by.

### Historik

I 2020 vedtog Kommunalbestyrelsen tillæg 2 til Spildevandsplan 2018-2027. Tillægget udlagde alle fælleskloakerede områder i Skærbæk by til fremtidig separatkloakering. Baggrunden for tillægget var, at afhjælpe områdets udfordringer med for store vandmængder og overløb fra kloaksystemet. Det fremgår af det tidligere tillæg, at der skulle udarbejdes et nyt tillæg når projektdetaljerne var på plads, hvilket er grundlaget for dette tillæg 9.

Den 28. november 2024 besluttede Kommunalbestyrelsen, at udsende forslag for tillæg 9 i otte ugers offentlig høring. Høringsperioden har været i perioden fra 4. december 2024 til 5. februar 2025.

### Sagsfremstilling

Grundet udfordringer med udledte vandmængder i Skærbæk, blandt andet fra overløbsbygværkerne, skulle der ske en indsats i området. Det medførte, at byens fælleskloakerede områder blev udlagt til separatkloakering. På nuværende tidspunkt er der udført to etaper af separatkloakeringen i [adresse], hvor etape 3 er igangværende og forventes afsluttet i 2025. Med vedtagelse af dette tillæg vil de sidste områder ikke blive separatkloakeret.

Der er ikke krav i Statens Vandområdeplaner til udledningen af spildevand fra [adresse]. Der er dermed ikke krav, om yderligere rensning af spildevandet fra [adresse].

I Skærbæk er der tre overløbsbygværker. Før opstart af den igangværende separatkloakering var der beregningsmæssigt 10,3 antal årlige overløb med en samlet udledt vandmængde på cirka 5.040 m3. Når alle tre igangværende etaper er gennemført, vil ét overløbsbygværk kunne nedlægges. De to resterende bygværker er beregnet til et samlet antal overløb på 3,2 årligt og en vandmængde på cirka 1.360 m3. Det er beregnet, at udledningen af kvælstof er reduceret med 71 %, når den igangværende separatkloakering er færdiggjort, det vil sige nedsat med 43,2 kg årligt.

Gevinsten ved at fortsætte efter den oprindelige plan vil betyde, at der kan fjernes yderligere ca. 17 kg kvælstof årligt. Med det estimerede beløb på 67 mio. kr. for fuld separering, vil det medføre en pris af ca. 3,9 mio. kr. pr. reduceret kilo kvælstof årligt.

Den separatkloakering, der ikke vil blive udført hvis dette tillæg til spildevandsplanen bliver vedtaget, vil betyde, at Tønder Forsynings midler kan disponeres anderledes. Hvis de skal bruge 67 mio. kr. på den resterende separatkloakering i Skærbæk, vil det reducere mulighederne for at gennemføre andre projekter, hvor miljøgevinsten pr. investeret krone forventeligt er højere.

Kloakledningerne i området er estimeret til at kunne holde og være funktionsdygtige i 20-30 år endnu. Udskiftning af rør med denne restlevetid, er – i et miljømæssigt og økonomisk perspektiv - ikke favorabelt.

Der er borgere, som har indrettet sig i tillid til spildevandsplanen og foretaget separering på egen grund. Ove Østergaard af tillægget vil betyde, at separeringen alligevel ikke sker, og der etableres ikke en regnvandsledning til omkobling for disse borgere.

Det er forvaltningens vurdering, at den allerede udførte separatkloakering har afhjulpet problemerne i området. Dels ved den markante nedsættelse af overløb, samt de nedsatte vandmængder i de hydraulisk udfordrede områder. Der vurderes ikke at være væsentlig større miljømæssig gevinst ved fortsat separatkloakering i byen.
Grundejere i Skærbæk har fortsat mulighed for at træde ud af kloakforsyningen for regnvand, hvorved de selv kan vælge at håndtere regnvandet på egen grund. Dette kan være med til, at sikre yderligere miljøforbedringer i form af mindre vand i kloaksystemerne.

Hvis tillægget ikke vedtages og separatkloakeringen skal fortsætte i hele byen, oplyser Tønder Spildevand A/S følgende i forhold til økonomi:

*”Investeringen på 67 mio. kr. kan vanskeligt tages af driften men skal i givet fald lånefinansieres. Det vil forøge Tønder Spildevand A/S’ samlede gæld med 35 procent. Dertil kommer, at det eksisterende kloaksystem endnu ikke er færdigafskrevet, så Tønder Spildevand A/S vil blive påført et regnskabsmæssigt tab på årets resultat på omkring 10 mio. kr., fordi vi fjerner kloakledninger, der endnu ikke er afskrevet. Vi har ikke lovhjemmel til at hæve spildevandstaksten til et niveau, som passer med de renter og afdrag der skal betales. Vores indtægtsramme følger en afskrivningsperiode på 75 år, mens anlægslån normalt tilbagebetales på 30 år, hvilket medfører en negativ likviditetspåvirkning. Desuden er det kun meromkostningen for etablering af en separat regnvandsledning, som kan opkræves via højere takst (ca. 50 øre pr. m3), - resten skal findes i den nuværende indtægtsramme og dermed hentes ved driftsbesparelser.”*

Tillæg 9 for Spildevandsplan 2018-27 er blevet screenet efter Miljøvurderingslovens bestemmelser med baggrund i, at forslaget omhandler mindre ændringer i gældende plan. Screeningens afgørelse er, at tillægget ikke antages at få væsentlig indvirkning på miljøet, og derfor ikke skal gennemgå en fuld miljøvurdering. Vedtagelse af tillæg 9 til spildevandsplanen vil udgøre det juridiske grundlag for eventuelle ekspropriationer til spildevandsanlæg i området.

Et forslag til tillæg 9 har været i 8 ugers offentlig høring fra den 4. december 2024 til den 5. februar 2025. I perioden har der været høringssvar fra 6 borgere.

Høringssvarene er dels fra borgere, der er udtrådt for regnvand og dermed har etableret egne regnvandsløsninger (f.eks. faskiner). Der er også indkommet høringssvar fra borgere, der har separeret kloaksystem og ledninger på egen grund på baggrund af den planmæssige separatkloakering. Borgernes høringssvar handler om den økonomiske byrde, de har haft, og som ikke er nødvendig, hvis den oprindeligt planlagte separatkloakering i området ikke skal ske.

Høringssvarene har givet anledning til en mindre ændring i tillægget, hvor to matrikler bliver omfattet af den eksisterende planlagte separatkloakering. Det kan lade sig gøre, da de er beliggende i umiddelbar nærhed af den eksisterende regnvandsledning.

I tillæg 9 udgår også det planlagte regnvandsbassin, da Tønder Forsyning A/S i forbindelse med den mindre etape 3 har fundet en eksisterende løsning på regnvandshåndteringen.

En vedtaget spildevandplan fastlægger rammerne for håndtering af spildevand i kommunen, som løbende skal ajourføres - her i blandt til forventet gennemførsel af bl.a. kloakering. Deraf følger også, at planen kan ændres. Planen er ikke juridisk bindene. Hvis borgere laver ændringer grundet de planmæssige forhold og planen derefter revideres, kan ændringen i plangrundlaget ikke medfører erstatningsansvar.

**Strategisk indsats for Tønder Kommune**

De igangværende og afsluttede etaper af separatkloakeringen i Skærbæk by, understøtter Verdensmål nr. 6 "Rent vand og sanitet", Verdensmål nr. 13 "Klimaindsats" og Verdensmål nr. 14 "Livet i Havet".

### Økonomi

Vedtagelse af tillægget har ingen økonomisk betydning for Tønder Kommune.

### Lovgrundlag

Miljøbeskyttelsesloven

Spildevandsbekendtgørelsen

Miljøvurderingsloven

### Indstilling Direktøren for Teknik/Miljø, Service og Beskæftigelse

at tillæg 9 vedtages med de anbefalede ændringer, og

at indstillingen videresendes til Økonomiudvalget og Kommunalbestyrelsen

### Beslutning

Udvalget indstiller at tillæg 9 ikke vedtages.

Teknik og Miljøudvalget erklærede Erik Thomsen (C) for inhabil i sagen. Erik Thomsen (C) deltog derfor ikke i behandling af punktet.